รัฐบาลไทย-ข่าวทำเนียบรัฐบาล-ผลการประชุมคณะกรรมการเตรียมการปฏิรูปประเทศ (คตปท.) ครั้งที่ 2/2560 การปฏิรูปกฎหมาย (Regulatory Reform)
วันจันทร์ที่ 21 สิงหาคม 2560
ผลการประชุมคณะกรรมการเตรียมการปฏิรูปประเทศ (คตปท.) ครั้งที่ 2/2560 การปฏิรูปกฎหมาย (Regulatory Reform)
ผลการประชุมคณะกรรมการเตรียมการปฏิรูปประเทศ (คตปท.) ครั้งที่ 2/2560 การปฏิรูปกฎหมาย (Regulatory Reform)
วันที่ 12 กรกฎาคม 2560 เวลา 09.30 น. ณ ตึกสันติไมตรี (หลังใน) ทําเนียบรัฐบาล พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะกรรมการเตรียมการปฏิรูปประเทศ ครั้งที่ 2/2560 โดยมี พลเอก ธนะศักดิ์ ปฏิมาประกร รองนายกรัฐมนตรี พลเรือเอก ณรงค์ พิพัฒนาศัย รองนายกรัฐมนตรี พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ร้อยเอก ทินพันธุ์ นาคะตะ ประธานสภาขับเคลื่อนการปฏิรูปประเทศ และผู้ที่เกี่ยวข้อง เข้าร่วมการประชุม
การประชุมคณะกรรมการเตรียมการปฏิรูปประเทศ (คตปท.) ครั้งที่ 2/2560 ได้มีการพิจารณาและรับทราบการรายงานผลการดําเนินงานด้านการปฏิรูปกฎหมาย ด้านการปฏิรูประบบราชการ ด้านการปฏิรูปเชิงระบบและโครงสร้าง และด้านการปฏิรูปเชิงพื้นที่ สรุปสาระสําคัญดังนี้
การปฏิรูปกฎหมาย (Regulatory Reform) โดยคณะกรรมการที่ปรึกษาเพื่อกํากับการดูแลปฏิรูปกฎหมาย ซึ่งมีนายบวรศักดิ์ อุวรรณโณ เป็นประธานได้เสนอการปฏิรูปกฎหมาย
การปรับปรุงหรือยกเลิกกฎหมายที่เป็นอุปสรรคและเป็นภาระต่อการประกอบอาชีพของประชาชน
การปรับปรุงหรือยกเลิกกฎหมายที่เป็นอุปสรรคต่อการประกอบอาชีพจะดําเนินการใน 2 ระยะ โดยขอให้สํานักงบประมาณพิจารณาสนับสนุนงบประมาณในการดําเนินงานดังนี้
ระยะที่ 1 (ก.ค – ต.ค. 60) สํารวจกระบวนงานและกฎหมายที่เกี่ยวข้องกับการวัดผลของธนาคารโลก ตามตัวชี้วัดจาก Doing Business เช่น การเริ่มต้นธุรกิจ การขออนุญาตก่อสร้าง การขอใช้ไฟฟ้า การจดทะเบียนทรัพย์สิน การได้รับสินเชื่อ การคุ้มครองผู้ลงทุน การชําระภาษี การค้าระหว่างประเทศ การบังคับให้เป็นไปตามข้อตกลง การแก้ไขปัญหาการล้มละลาย เป็นต้น นอกจากนี้ได้ร่วมกับสํานักงาน ก.พ.ร. จัดทํา Working Group (ภาคธุรกิจ ภาครัฐ และภาคเอกชน)
ระยะที่ 2 (พ.ย. 60 – มิ.ย. 60) พิจารณาปรับปรุงหรือมีข้อเสนอเพื่อพิจารณาการยกเลิกกฎหมายที่เกี่ยวกับการให้ใบอนุญาต (Licenses)
การปรับปรุงหรือยกเลิกกฎหมายที่เป็นภาระต่อการดํารงชีวิต เพื่อให้เกิดการปฏิรูปเชื่อมต่อเป็นระบบเดียวกัน (One Stop Service) ได้แก่ กฎหมายที่เกี่ยวกับขั้นตอนการจดแจ้งเกี่ยวกับการดําเนินชีวิตของประชาชน ตั้งแต่การเกิด การเสียชีวิต และได้รับการดูแลสุขภาพ การทําประกันชีวิต ประกันสุขภาพ ตลอดจนการขอใช้สาธารณูปโภคขั้นตอนพื้นฐาน เช่น น้ําประปา ไฟฟ้า โทรศัพท์ เป็นต้น
การจัดทํากฎหมายตามรัฐธรรมนูญแห่งราชอาณาจักรไทย
การจัดทํากฎหมายตามรัฐธรรมนูญแห่งราชอาณาจักร เช่น
กฎหมายว่าด้วยการกําหนดหลักเกณฑ์และวิธีการให้ประชาชนเร่งรัด ทวงถาม ฟ้องร้องให้รัฐปฏิบัติตามหน้าที่ของรัฐ (มาตรา 51)
กฎหมายว่าด้วยกระบวนการมีส่วนร่วมและรับฟังความคิดเห็นต่อโครงการหรือกิจกรรมของรัฐ (มาตรา 58)
กฎหมายว่าด้วยการเปิดเผยข้อมูลหรือข่าวสารสาธารณะ (มาตร 59)
กฎหมายว่าด้วยวินัยการเงินการคลังของรัฐ (มาตร 62)
กฎหมายว่าด้วยมาตรการและกลไกป้องกันและขจัดการทุจริตและประพฤติมิชอบ (มาตรา 63)
การเร่งรัดและติดตามการจัดทํากฎหมาย
เร่งรัดและติดตามการจัดทํากฎหมายแล้ว จํานวน 3 ฉบับ ประกอบด้วย
ร่างพระราชบัญญัติว่าด้วยความผิดเกี่ยวกับการขัดกันระหว่างประโยชน์ส่วนบุคคลกับประโยชน์ส่วนรวม พ.ศ. ....
ร่างประร่างบัญญัติมาตรการติดตามทรัพย์สินของรัฐคืนจากการเอาไปโดยมิชอบ พ.ศ. .... และ
ร่างพระราชบัญญัติส่งเสริมวิสาหกิจเพื่อสังคม พ.ศ. ....
การเข้าถึงกฎหมายได้โดยสะดวกของประชาชน
ดําเนินการเพื่อให้ประชาชนเข้าถึงกฎหมายได้โดยสะดวก ได้แก่ การจัดทําร่างพระราชบัญญัติให้ใช้ประมวลกฎหมาย พ.ศ. ..... และร่างพระราชบัญญัติว่าด้วยการบูรณาการระหว่างส่วนราชการและหน่วยงานของรัฐ พ.ศ. ..... (One Stop Service)
เห็นชอบในหลักการตามที่คณะกรรมการที่ปรึกษาเพื่อกํากับการปฏิรูปกฎหมายเสนอ
เห็นชอบในหลักการให้คณะกรรมการที่ปรึกษาเพื่อกํากับการปฏิรูปกฎหมายดําเนินการร่วมมือกับสํานักงาน ก.พ.ร. เพื่อยกเลิกกฎหมายที่เป็นอุปสรรคต่อการประกอบอาชีพของประชาชน
มอบหมายสํานักงบประมาณพิจารณาจัดสรรงบประมาณเพื่อสนับสนุนการดําเนินการของคณะกรรมการที่ปรึกษาเพื่อกํากับการปฏิรูปกฎหมายต่อไป โดยให้เป็นไปตามระเบียบของทางราชการ
มอบหมายสํานักงานคณะกรรมการกฤษฎีกาพิจารณาจัดทํากฎหมายหรือแนวทางปฏิบัติเกี่ยวกับการรับฟังความคิดเห็นตามที่รัฐธรรมนูญแห่งราชอาณาจักรไทยกําหนด